|  |  |
| --- | --- |
| Obrazac dokumenta  za internetsko savjetovanje o Nacrtu prijedloga Zakona | |
| **Nacrt prijedloga**  **Zakona o Hrvatskoj gospodarskoj komori** | |
| **Ministarstvo gospodarstva** | |
| ***Početak savjetovanja: 16. prosinca 2014. godine*** | ***Završetak savjetovanja: 15. siječnja 2015. godine*** |

**1. Nositelji izrade Nacrta prijedloga Zakona o Hrvatskoj gospodarskoj komori je Ministarstvo gospodarstva .**  
   
**2. Ostali dionici s kojima su provedene konzultacije u pripremnoj fazi izrade ovog Zakona su:** **Ministarstvo poduzetništva i obrta**

**3. Svrha izrade Nacrt prijedloga Zakona o Hrvatskoj gospodarskoj komori**

Važeći Zakon o Hrvatskoj gospodarskoj komori donesen je 1991. te su njime definirana i regulirana temeljna pitanja funkcioniranja Hrvatske gospodarske komore; članstvo u Komori, zadaće i ciljevi, način rada i izbor članova Skupštine i Upravnog odbora.

Zbog izvjesnog proteka vremena te novih zahtjeva i potrebe drugačijih rješenja u području Hrvatske gospodarske komore, inicira se postupak donošenja novog propisa koji će poboljšati rješenja važećeg Zakona s ciljem otklanjanja slabosti i manjkavosti odredbi utvrđenih kroz period višegodišnje primjene te unaprijediti postojeći sustav.

Ujedno se kroz dosadašnje poslovanje Hrvatske gospodarske komore ukazala i potreba jasnijeg i transparentnijeg načina funkcioniranja njezinih tijela te se ovim zakonom predlaže uvesti osnovne kriterije oko načina izbora, sastava i odgovornosti istih u cilju postizanja maksimalne transparentnosti poslovanja komore.

Osnovna pitanja koja se uređuju **Nacrtom** **prijedloga Zakona o** **Hrvatskoj gospodarskoj komori su**:

* definiranje osnovnih zadaća i poslova Hrvatske gospodarske komore na način da su iste usklađene sa potrebama gospodarstva i potrebama i zahtjevima članova Komore;
* definiranje tijela Komore, njihovog sastava, načina izbora, nadležnosti i odgovornosti;
* propisivanje upravnog nadzora nad primjenom odredbama Zakona o hrvatskoj gospodarskoj komori u smislu obavljanja javnih ovlasti HGK od strane Ministarstva gospodarstva i obveze Komore da jednom godišnje izrađuje i dostavlja izvješće o svom radu vezano za prenesene javne ovlasti Vladi Republike Hrvatske, putem Ministarstva gospodarstva;
* propisivanje obveze ustrojavanja posebne organizacijske jedinice koja će obavljati nadzor nad radom županijskih komora prema godišnjem planu provođenja nadzora kojeg utvrđuje Skupština komore;
* definiranje izvora financiranja Hrvatske gospodarske komore na način da se propisuje da se sredstva potrebna za rad komore osiguravaju iz sredstava ostvarenih obavljanjem vlastite djelatnosti, članarina, prihoda od imovine, prihoda od tržišnih aktivnosti te drugih izvanrednih prihoda (darovi, sponzorstva, donacije i sl.). Također, definira se da su članarine oslobođeni svi članovi koji su u godini koja prethodi godini u kojoj je nastala obveza plaćanja članarine ostvarili prihod manji od 1.000.000,00 kuna, i svi članovi kojima je u trenutku stupanja na snagu ovoga Zakona proteklo manje od tri godine od upisa u nadležni registar.

Pozivamo predstavnike zainteresirane javnosti da **najkasnije do 15. siječnja 2015.** godine dostave svoje komentare na predloženi nacrt prijedloga Zakona naročito na pitanja istaknuta u ovom dokumentu, putem **obrasca za savjetovanje** na **mail adresu** investicije@mingo.hr

Po završetku savjetovanja, svi pristigli doprinosi bit će javno dostupni na internetskoj stranici Ministarstva gospodarstva. **Ukoliko ne želite da Vaš doprinos bude javno objavljen, molimo Vas da to jasno istaknete pri slanju obrasca.**